KOMISIJOS REGLAMENTAS (EB) Nr. 178/2006
2006 m. vasario 1 d.
iš dalies keičiantis Europos Parlamento ir Tarybos reglamentą (EB) Nr. 396/2005, siekiant sudaryti I priedą, pateikiantį maisto produktų ir pašarų, kuriems taikomos didžiausios pesticidų liekanų koncentracijos, sąrašą
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 4 straipsnio 1 dalį,
kadangi:
(1)
Pagal Reglamentą (EB) Nr. 396/2005 Komisija turi sudaryti to reglamento I, II, III ir IV priedus, nes tik tokiu atveju bus galima taikyti jo II, III ir V skyrius.
(2)
Į Reglamento (EB) Nr. 396/2005 I priedą turėtų būti įtraukti visi produktai, kuriems yra nustatyti dabartiniai Bendrijos arba nacionaliniai didžiausi likučių kiekiai (DLK) ir tie produktai, kuriems reikėtų taikyti suderintus DLK.
(3)
Todėl Reglamentas (EB) Nr. 396/2005 turėtų būti atitinkamai iš dalies pakeistas.
(4)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę.
(5)
Laikytis individualių DLS dar nereikalaujama žuvies ir pasėlių, naudojamų tik gyvulių pašarams, atžvilgiu, ir nėra duomenų, kuriais būtų remiamasi nustatant DLS. Reikėtų skirti laiko šios informacijos pateikimui arba surinkimui. Manoma, kad šiai informacijai pateikti arba surinkti turėtų pakakti trejų metų,
PRIĖMĖ ŠĮ REGLAMENTĄ:
1 straipsnis
Šio reglamento priedo tekstas pridedamas kaip Reglamento (EB) Nr. 396/2005 I priedas.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. vasario 1 d.